በባህር ዳር ከተማ የሽብር ጥቃት ሊፈፅሙ የነበሩ የግንቦት 7 አባላት በቁጥጥር ስር ዋሉ
በባህር ዳር ከተማ በንጹሃን ዜጎች ላይ የሽብር ጥቃት ሊፈፅሙ የነበሩ የግንቦት 7 አባላት በቁጥጥር ስር ዋሉ ።በአማራ ክልል በባህር ዳር ከተማ በተለያዩ የህዝብ መዝናኛ ቦታዎችች ላይ የሽብር ጥቃት ለመፈፀም ከኤርትራ መንግስትና ውጪ ከሚገኘው የግንቦት 7 የሽብር ድርጅት አመራር መመሪያ እየተቀበሉ ሲንቀሳቀሱ የነበሩ ሰዎች በቁጥጥር ሥር ውለዋል ።የሽብር ቡድኑ አባላት ገና ከጅምሩ ሲደረግባቸው በቆየው ጥብቅ ክትትል የተሰጣቸውን የጥፋት ግዳጅ ሳይፈጸሙ ከያዙት የተለያዩ አይነት የእጅ ቦምብ ጋር ጥቅምት 21/2010 ዓ.ም እና ጥቅምት 22/2010 ዓ.ም በቁጥጥር ሥር መዋላቸውን የብሄራዊ መረጃ የደህንነት አገልግሎት እና የፌደራል ፖሊስ የጋራ ጸረ ሽብር ግብረ ኃይል አስታወቀ፡፡እነዚህ ሁለቱ  የሽብር ቡድኑ አባላት ለዚህ የጥፋት ተልዕኮ በድምሩ አራት የተለያዩ አይነት የእጅ ቦምቦችን ይዘው ለጥፋት ተልዕኮ ሲንቀሳቀሱ በቁጥጥር ስር መዋላቸው የተገለጸ ሲሆን ዋነኛ አላማቸውም በመጀመሪያ ደረጃ በባህር ዳር ከተማ አምሳል ምትኬ ባህላዊ የጭፈራ ቤት ላይ ጥቃት ማድረስ እንደሆነ ተገልጿል ።የሽብር ቡድኑ አባላት በሁለተኛ ደረጃ በቀበሌ 14 በሚገኘው ባሩክ በተባለ ባርና ሬስቶራንት ውስጥ በሚዝናኑ ሰላማዊ ዜጎቻች ላይ ተከታታይ የሆነ የእጅ ቦንብ በመወርወር ከፍተኛ የሆነ የሽብር አደጋ የማድረስ ተልዕኮ ተሰጥቷቸው እንደነበር ታውቋል ።የኤርትራ መንግስት እንደ ግንቦት 7 የመሳሰሉ አሸባሪዎችን በማሰማራት በኦሮሚያ ክልል አንዳንድ አካባቢዎች የሚታየውን ሁከትና አለመረጋጋት ወደ አማራ ክልል እንዲዛመት ለማድረግ የሚያደርገውን ጥረት የክልሉ የጸጥታ ሃይል ከፌደራል የጸጥታ ሃይሎች ጋር በሚያካሂዱት ተከታይ የሆነ ቅንጅታዊ ስራ ለማክሸፍ መቻሉን የጋራ ግብረ ሃይሉ ጨምሮ ገልጿል፡፡ሰፊው የአማራ ክልል ህዝባችንም የክልሉን ሰላም ለማደፍረስ የኤርትራ መንግስት የሚያሳማራቸውን ተላላኪዎች ከስር ከስር እየተከታተለ ለክልሉና ለፌደራል የፀጥታ ኃይሎች አሳልፎ በመስጠት እያደረገ ላለው ድጋፍ አድናቆቱን እየገለጸ ይህን ድጋፍና ትብብር አጠናክሮ እንዲቀጥልበት የጋራ  የጸረ ሽብር ግብረ ሃይሉ ጥሪ አቅርቧል፡፡(ኢቢሲ) 